RAPPORT MILL-KUMMISSJONI LILL-PARLAMENT EWROPEW, LILL-KUNSILL, LILL-BANK ĊENTRALI EWROPEW, LILL-KUMITAT EKONOMIKU U SOĊJALI EWROPEW, LILL-KUMITAT TAR-REĠJUNI U U LILL-BANK EWROPEW TAL-INVESTIMENT L-ISTAT TA' INTEGRAZZJONI TAS-SUQ UNIKU 2013 - Kontribuzzjoni għall-Istħarriġ Annwali dwar it-Tkabbir 2013 - /* COM/2012/0752 final */





Introduzzjoni Suq Uniku integrat huwa forza ewlenija għat-tkabbir ekonomiku u l-impjiegi u joffri opportunitajiet addizzjonali liċ-ċittadini Ewropej. Għalhekk għandu rwol ċentrali sabiex jintlaħqu l-objettivi tal-istrateġija ‘Ewropa 2020’. Kif tħabbar fil-Komunikazzjoni tal-Kummissjoni ta’ Ġunju 2012 dwar governanza aqwa tas-suq uniku[1], din il-Komunikazzjoni għandha l-għan li timmonitorja l-funzjonament tas-Suq Uniku fil-kuntest tal-proċess tas-semestru Ewropew. Hija tippreżenta analiżi tal-istat ta’ integrazzjoni tas-Suq Uniku u tħares lejn l-ostakoli prinċipali għal funzjonament aħjar tas-Suq Uniku b’mod partikolari f’oqsma ewlenin li għandhom l-akbar potenzjal ta’ tkabbir, jiġifieri l-ekonomija tas-servizzi, tan-netwerks u l-ekonomija diġitali[2]. L-objettiv ta’ dan ir-rapport huwa li jidentifika prijoritajiet ta’ politika fil-kuntest tal-Istħarriġ Annwali dwar it-Tkabbir 2013, li jekk jitwettqu mill-Istati Membri għandhom jikkontribwixxu sabiex jiġi żblukkat il-potenzjal sħiħ tat-tkabbir tas-Suq Uniku, u sabiex jitneħħew l-ostakoli li fadal għal aktar integrazzjoni. Dan ir-rapport isejjaħ ukoll għal żieda fl-isforzi sabiex ikunu żgurati implimentazzjoni u infurzar aħjar tar-regoli li diġà hemm fis-seħħ. 1. Verifika tal-Integrazzjoni tas-Suq Uniku Bit-tneħħija tal-ostakoli għaċ-ċirkolazzjoni libera ta’ persuni, oġġetti, servizzi u kapital, is-Suq Uniku jippermetti lill-impriżi li joperaw fuq skala akbar, u b’hekk iżidu l-kapaċità tagħhom għall-innovazzjoni, l-investiment, isiru aktar produttivi u jiġġeneraw l-impjiegi. Il-kompetizzjoni akbar li tirriżulta mill-proċess ta’ integrazzjoni taħdem bħala inċentiv b’saħħtu sabiex tiġi offruta varjetà aktar wiesgħa ta’ prodotti irħas u ta’ kwalità ogħla lill-konsumaturi Ewropej, kif indikat mit-Tabelli ta’ Valutazzjoni tas-Swieq tal-Konsumatur. Il-mobilità tax-xogħol hija essenzjali sabiex tikkontribwixxi għal suq tax-xogħol Ewropew ġenwin li jippermetti tqabbil tajjeb bejn il-ħtiġijiet tal-impjegaturi u l-ħiliet tal-persuni li jkunu qegħdin ifittxu impjieg, li jżid il-produttività tal-kumpaniji tal-UE u b’hekk it-tkabbir u l-impjiegi, u jgħin sabiex tiġi eliminata l-koeżistenza ta’ livelli persistenti għolja ta’ qgħad f’diversi oqsma b’nuqqas ta’ ħaddiema f’reġjuni tal-UE li qegħdin jikbru b’pass aktar mgħaġġel. 1.1. L-erba' libertajiet 1.1.1. Oġġetti · Għalkemm b’pass aktar bil-mod, l-integrazzjoni tas-suq tal-oġġetti għadha miexja ’l quddiem 20 sena wara t-tnedija tas-Suq Uniku, bil-kummerċ fl-UE jirrappreżenta madwar 17 % tal-PDG tal-UE fl-1999 u kważi 22 % fl-2011. It-tkabbir fl-esportazzjonijiet ’il barra mill-UE kien aktar dinamiku, iżda l-valur tiegħu jlaħħaq biss xi 12 % tal-PDG tal-UE. Dan jindika li s-Suq Intern għadu ta’ importanza sinifikanti għall-kumpaniji Ewropej u li għad hemm potenzjal ta’ titjib sabiex jiġi stimulat it-tkabbir tal-kummerċ fl-UE. · Ix-xejra ġenerali pożittiva f’termini ta’ integrazzjoni taħbi sitwazzjonijiet pjuttost kuntrastanti fost l-Istati Membri tal-UE. Hemm xejriet pożittivi f’termini ta’ integrazzjoni tas-suq tal-oġġetti, kif indikat mill-evoluzzjoni tal-importazzjonijiet u l-esportazzjonijiet fl-UE mal-proporzjonijiet tal-PDG fil-perjodu 1999–2011, fis-CZ, DE, HU, LT, LV, NL, PL, SI, SK, filwaqt li jistgħu jiġu nnotati xi xejriet negattivi jew staġnar fl-EL, ES, FI, FR, IE, LU u l-UK. Fil-biċċa l-kbira tal-pajjiżi mill-ewwel grupp, it-tisħiħ tal-integrazzjoni kien parti mill-proċess ta’ rkupru, billi huma bdew minn livell baxx ta’ ftuħ inqas sewwa mill-potenzjal tagħhom. Rigward il-livell miksub ta’ integrazzjoni (f’termini tal-proporzjon ta’ kummerċ ta’ oġġetti fl-UE mal-PDG), l-Istati Membri iżgħar tal-UE huma naturalment iżjed miftuħin, ħlief EL, CY li kienu relattivament magħluqin, segwiti mill-PT u l-pajjiżi Nordiċi. · Jekk wieħed iħares lejn il-grupp ta’ pajjiżi li kellhom żieda fl-integrazzjoni fis-Suq Uniku, ħafna mill-pajjiżi (PL u sa ċertu punt CZ, SI, DE, SK u NL) raw titjib fil-pożizzjoni tal-kompetittività tal-prezzijiet tagħhom mill-aħħar tal-1990[3]. LT u LV irnexxielhom b’mod partikolari jimmiraw swieq bi tkabbir ogħla fil-PDG matul dak il-perjodu. HU jidher li bbenefikat prinċipalment minn kompetittività mhix marbuta mal-prezzijiet[4]. Għal kważi dawn il-pajjiżi kollha, l-integrazzjoni akbar fis-suq intern wasslet ukoll għal titjib fil-pożizzjoni tal-bilanċ kummerċjali tagħhom mas-sħab tagħhom fl-UE. Grafika 1. Evoluzzjoni tal-kummerċ intra-UE fl-oġġetti Sors tad-dejta: Eurostat · Rigward il-gruppi bi tnaqqis jew staġnar tal-integrazzjoni (f’termini tal-proporzjon ta’ importazzjonijiet u esportazzjonijiet ta’ oġġetti fl-UE mal-PDG), ES u LU sofrew kemm minn tkabbir relattivament baxx fid-domanda iżda wkoll minn xi telf fil-kompetittività tal-kostijiet. EL ukoll esperjenzat deterjorament fil-kompetittività tal-kostijiet. Il-FI u l-UK iffaċċjaw problemi bil-kompetittività mhux marbuta mal-kostijiet. Dawn huma l-fatturi li jispjegaw l-evoluzzjoni tal-integrazzjoni min-naħa tal-esportazzjoni, iżda l-importazzjonijiet huma korrelati b’mod qawwi mal-esportazzjonijiet[5]. Madankollu, għal ħafna minn dawn il-pajjiżi, ix-xejra negattiva fl-integrazzjoni kienet assoċjata ma’ deterjorament fil-bilanċ kummerċjali tagħhom mal-imsieħba tagħhom fl-UE[6]. · L-UE issa qiegħda tintegra b’pass aktar mgħaġġel ma’ pajjiżi terzi milli internament, li jirrifletti l-proċess ta’ globalizzazzjoni u d-domanda għal tkabbir aktar mgħaġġel f’bosta swieq emerġenti. Dan mhuwiex neċessarjament sinjal negattiv billi m’hemm l-ebda kompromess bejn il-kummerċ fl-UE u l-kummerċ globali. L-Istati Membri li żiedu l-integrazzjoni tagħhom fl-ekonomija globali huma wkoll dawk li wrew l-akbar dinamika ta’ integrazzjoni fi ħdan l-UE[7]. Grafika 2. Paragun bejn il-kummerċ intra-UE u barra l-UE fl-oġġetti Sors tad-dejta: Eurostat 1.1.2. Servizzi · Il-kummerċ tas-servizzi fl-UE segwa b’mod ġenerali l-istess mudelli bħall-kummerċ tal-oġġetti (Grafika 3). Madankollu, il-livell ta’ integrazzjoni f’dan is-settur li jirrappreżenta aktar minn 70 % tal-ekonomija għadu konsiderevolment aktar baxx milli fis-settur tal-prodotti. U attwalment m’hemm ebda sinjali ta’ rkupru. Madankollu, ix-xejriet ’il fuq fid-dispersjoni tal-prezzijiet pjuttost jindikaw ostakoli persistenti possibbli fi ħdan l-UE għall-kummerċ fis-servizzi. Filwaqt li d-differenzi fil-livell ta’ dispersjoni huma fil-biċċa l-kbira naturali u jirriżultaw minn trasportabilità, kummerċjabilità[8] u eteroġeneità ferm aktar baxxa tas-servizzi, id-differenzi fix-xejriet bejn is-servizzi u l-oġġetti, li fihom id-dispersjoni naqset, jistgħu jindikaw intensità possibbilment baxxa tal-kompetizzjoni f’dak is-settur (Grafika 4). L-aktar xejriet sinifikanti ta’ dispersjoni fil-prezzijiet kienu nnotati fl-eqdem Stati Membri tal-UE. Grafika 3. Evoluzzjoni tal-kummerċ intra-UE fis-servizzi Sors tad-dejta: Eurostat Grafika 4. Dispersjoni ta' prezzijiet madwar l-Istati Membri tal-UE Sors tad-dejta: Eurostat · Minħabba n-nuqqas ta’ negozjabilità msemmija ta’ bosta servizzi, is-suq tas-servizzi jintegra prinċipalment permezz tal-istabbiliment tal-kumpaniji. Id-dejta dwar kontroll barrani tal-intrapriżi[9] turi li l-grad ta’ integrazzjoni tas-servizzi fi kważi l-Istati Membri kollha kien aktar baxx minn dak ta’ setturi oħra (Grafika 5). B’mod simili għall-indikaturi tal-ftuħ kummerċjali, l-ekonomiji iżgħar kienu iżjed miftuħa, ħlief għal CY, SI, u PT, li huma l-aktar magħluqa globalment minkejja d-daqsijiet tagħhom. IT hija l-inqas integrata fost l-ekonomiji l-kbar mill-perspettiva tad-dejta dwar il-kontroll barrani tal-intrapriżi. Grafika 5: Livelli ta' stabbiliment intra-UE fis-servizzi u f’setturi oħrajn Sors tad-dejta: Eurostat · It-Tabelli ta’ Valutazzjoni annwali tal-Kummissjoni tas-Swieq tal-Konsumatur jindikaw li l-valutazzjoni tal-prestazzjoni tas-suq mill-konsumaturi Ewropej hija ġeneralment ogħla għas-swieq li huma iżjed integrati[10]. Il-grafika ta’ hawn taħt turi li l-valutazzjoni mill-konsumaturi hija iżjed baxxa fis-swieq inqas integrati tas-servizzi milli fis-suq tal-prodotti fl-Istati Membri kważi kollha. Grafika 6. Il-prestazzjoni tas-swieq tal-oġġetti u s-servizzi kif ivvalutata mill-konsumaturi Sors: Stħarriġ dwar monitoraġġ tas-suq 2012 (Il-Kummissjoni, DĠ SANCO) 1.1.3. Kapital · L-investiment fl-UE huwa fattur ewlieni ta’ integrazzjoni li bih il-kumpaniji jistabbilixxu l-operazzjonijiet tagħhom fi Stati Membri oħra. L-investiment transfruntiera huwa wkoll wieħed mill-modi prinċipali kif l-innovazzjonijiet jiġu disseminati fis-Suq Uniku. · Wara perjodu twil ta’ tkabbir, l-investiment transfruntiera naqas bil-kriżijiet finanzjarji u, kuntrarju għall-kummerċ transfruntiera, għadu ma rkuprax kompletament. Grafika 7. L-evoluzzjoni tal-investiment dirett barrani intra-UE (FDI) Sors tad-dejta: Eurostat · Tista’ tiġi nnotata dinamika negattiva simili ta’ integrazzjoni fis-swieq finanzjarji. Il-kriżi żiedet b’mod sinifikanti l-volatilità tas-swieq, u l-indikaturi tal-integrazzjoni finanzjarja jirriflettu dik il-volatilità mill-2007. Is-sistema finanzjarja, u s-settur bankarju b’mod partikolari, bdew għaddejjin minn proċess ta’ ristrutturar f’diversi pajjiżi. Il-possibbiltà ta’ soluzzjonijiet nazzjonali li jimplikaw protezzjoni tal-banek wara l-fruntieri nazzjonali ma tistax tiġi eskluża. Madankollu, dan kieku jikkanċella b’mod parzjali l-benefiċċji sinifikanti tal-integrazzjoni finanzjarja Ewropea u jipperikola l-integrazzjoni ekonomika b’mod ġenerali. Jista’ jinkiseb ħafna jekk il-bidliet jiġu kkoordinati u inkorporati sewwa fl-oqfsa superviżorji u regolatorji ġodda żviluppati fil-livell tal-UE. 1.1.4. Ħaddiema · Għalkemm in-numru ta’ ċittadini tal-UE li jaħdmu fi Stat Membru ieħor qiegħed jiżdied, il-mobilità tax-xogħol madwar l-Ewropa hija baxxa ħafna meta mqabbla mal-potenzjal tal-UE u mhux proporzjonali ma’ dak li jista’ jkun mistenni f’suq tax-xogħol uniku ġenwin. Iċ-ċittadini tal-UE li huma ekonomikament attivi f’pajjiż ieħor tal-UE jirrappreżentaw 3.1 % biss tal-forza tax-xogħol tal-UE u d-daqs taż-żidiet annwali huwa biss ta’ madwar 0.1 %. · Paraguni internazzjonali[11] jindikaw ukoll li l-mobilità transfruntiera bejn l-Istati Membri tal-UE hija limitata meta mqabbla ma’ reġjuni oħra (bħall-Istati Uniti, il-Kanada jew l-Awstralja). Għalkemm dan jista’ jiġi parzjalment spjegat mid-diversità lingwistika kbira ħafna u d-diversi oqfsa istituzzjonali, dawn il-paraguni xorta jissuġġerixxu li teżisti possibbiltà sinifikanti għal mobilità ġeografika akbar fl-UE. · Skont studju tal-Ewrobarometru[12], 28 % taċ-ċittadini tal-UE fl-età tax-xogħol jikkunsidraw li jaħdmu f’pajjiż ieħor tal-UE filwaqt li 15 % ma jikkunsidrawx li jiċċaqilqu minħabba l-ħafna ostakoli. Aktar minn nofs l-Ewropej iqisu l-lingwa u konsiderazzjonijiet familjari bħala ostakoli prinċipali għall-mobilità taċ-ċittadini Ewropej. Madankollu ostakoli amministrattivi bħall-burokrazija, ir-rikonoxximent tal-kwalifiki u s-sigurtà soċjali huma kkwotati wkoll bħala raġunijiet għaliex persuni jagħżlu li ma jaħdmux fi Stat Membru ieħor tal-UE. L-ostakoli għall-mobilità tax-xogħol jistgħu jkunu kkawżati wkoll minn ċerti regoli dwar skemi supplimentari ta’ pensjoni, ostakoli tat-taxxa meta wieħed imur joqgħod fi Stati Membri oħra (il-ksib ta’ benefiċċji (allowances), il-ħelsien mit-taxxa, it-taxxa doppja jew rati ta’ taxxa progressiva ogħla applikati għan-nonresidenti) u n-nuqqas ta’ għarfien min-naħa ta’ bosta ħaddiema mobbli dwar id-drittijiet u l-obbligi tagħhom. · Rapport riċenti tal-Kummissjoni[13] enfasizza wkoll l-importanza ta’ fatturi makroekonomiċi tal-mobilità bħad-differenzi relattivi fil-livell tad-dħul, kif muri mill-ifqar Stati Membri li raw l-akbar ħruġ nett ta’ migranti; ir-rwol ta’ dan il-fattur huwa mistenni li jonqos mal-progress tal-irkupru. Id-differenzi fit-tul fil-livelli tal-qgħad huma fatturi makroekonomiċi oħra, għalkemm inqas evidenti. Barra minn hekk, ir-rapport issottolinja wkoll fatturi soċjali u kulturali, pereżempju netwerks ta’ komunitajiet migranti li jinfluwenzaw il-mudelli ta’ migrazzjoni. 2. Katalizzaturi għat-tkabbir u l-impjiegi fis-Suq Uniku · Fil-Komunikazzjoni tagħha dwar governanza aqwa tas-Suq Uniku adottata f’Ġunju 2012[14] il-Kummissjoni tirrakkomanda li jittieħdu passi sabiex jinħeles il-potenzjal tas-Suq Uniku f’oqsma fejn dan it-tkabbir ikun l-akbar. Fuq il-bażi ta’ numru ta’ indikaturi ekonomiċi, is-servizzi, is-servizzi finanzjarji[15], it-trasport, is-suq diġitali u l-enerġija ġew identifikati bħala oqsma ewlenin għal azzjoni politika ta’ prijorità u implimentazzjoni aħjar tas-Suq Uniku[16]. · B’mod parallel, huwa importanti wkoll li jittejjeb il-funzjonament tas-suq intern għall-prodotti industrijali, billi fost l-oħrajn jiġu identifikati n-nuqqasijiet u l-ostakoli li għadhom jimblukkaw iċ-ċirkolazzjoni libera tal-prodotti u tittejjeb il-kwalità u l-effiċjenza tal-leġiżlazzjoni dwar il-prodotti. Barra minn hekk trid tiġi mmonitorjata mill-qrib l-applikazzjoni tar-"rikonoxximent reċiproku" fis-suq uniku għall-prodotti[17]. · Il-Komunikazzjoni ta’ Ġunju dwar governanza aqwa tas-Suq Uniku tissottolinja l-ħtieġa li r-regoli tas-Suq Uniku jiġu trasposti, implimentati u infurzati sewwa biex dan jagħti l-potenzjal sħiħ tiegħu. Għalhekk tistabbilixxi miri ambizzjużi għat-traspożizzjoni u l-konformità mal-leġislazzjoni tal-UE, b’mod partikolari, iżda mhux biss, fl-oqsma ewlenin imsemmija hawn fuq. It-Tabella ta’ Valutazzjoni riċenti tas-Suq Intern turi xi progress b’mod partikolari fir-rigward tad-defiċit tal-konformità[18]. Madankollu, in-numru ta’ direttivi li t-traspożizzjoni tagħhom waqgħet lura b’sentejn jew aktar żdied. · Rigward l-oqsma ewlenin, il-Komunikazzjoni ta’ Ġunju ssejjaħ għal approċċ ta’ tolleranza żero għat-traspożizzjoni u l-implimentazzjoni tar-regoli. Hija titlob għal proċeduri ta’ ksur rapidi meta jkun għad baqa’ problemi. Kif turi t-tabella fl-Anness, għad fadal xi jsir. Stat Membru wieħed biss (DK) diġà jikkonforma mal-miri kollha stabbiliti fil-Komunikazzjoni ta’ Ġunju 2012, filwaqt li aktar minn nofs l-Istati Membri ma laħqux iżjed minn tliet miri. L-itwal dewmien fir-rigward tat-traspożizzjoni jista’ jiġi nnotat fl-enerġija filwaqt li t-trasport huwa qasam fejn il-miri ma jintlaħqux kważi b’mod sistematiku mill-biċċa l-kbira tal-Istati Membri. · L-Istati Membri għandhom iżidu l-isforzi sabiex jassiguraw li l-individwi u n-negozji jkunu jistgħu jagħmlu użu effettiv mid-drittijiet tagħhom tas-suq uniku, billi jiggarantixxu applikazzjoni u infurzar effettivi tal-leġiżlazzjoni tas-Suq Uniku mill-qrati nazzjonali, u billi joffru informazzjoni, għodod u proċeduri ta’ gvern elettroniku ta’ kwalità tajba u billi jinvestu f’mekkaniżmi sabiex isolvu malajr il-problemi. Baqa’ ħafna xi jsir f’dan il-qasam[19]. Pereżempju, il-potenzjal ta’ SOLVIT għadu mhux użat biżżejjed bħala għodda prinċipali għas-soluzzjoni tal-problemi (madwar 1300 każ fis-sena), sa ċertu punt minħabba nuqqas ta’ persunal f’diversi ċentri ta’ SOLVIT. · Il-Komunikazzjoni ta’ Ġunju ssejjaħ ukoll għal twettiq rapidu tal-azzjonijiet ewlenin sabiex jiżdiedu t-tkabbir u l-fiduċja inklużi fl-Att dwar is-Suq Uniku[20]. 1.2. Is-swieq tas-servizzi Il-prestazzjoni tas-suq u l-ostakoli għall-integrazzjoni tal-UE · Id-Direttiva dwar is-Servizzi hija l-bażi tal-integrazzjoni tas-Suq Uniku fil-qasam tas-servizzi. Studju riċenti[21] jistma li jista’ jkun hemm aktar gwadanji mid-Direttiva dwar is-Servizzi kieku l-Istati Membri kellhom i¿idu l-livell ta’ ambizzjoni tagħhom fl-implimentazzjoni tad-Direttiva. Fil-fatt f’xenarju ambizzjuż, li fih l-Istati Membri kollha qorbu lejn il-livell medju tal-aħjar ħames pajjiżi[22] f’termini tal-ostakoli għal kull settur (li huwa qrib l-eliminazzjoni tar-restrizzjonijiet kollha koperti mid-Direttiva dwar is-Servizzi), l-impatt ekonomiku jista’ jilħaq żieda ta’ 2.6 % fil-PDG[23]. Sabiex tisfrutta l-potenzjal ta’ tkabbir tad-Direttiva dwar is-Servizzi sal-2015, f’Ġunju ta’ din is-sena l-Kummissjoni ppreżentat pjan ta’ azzjoni[24]. Id-Direttiva dwar is-Servizzi fiha xi obbligi importanti, inekwivokabbli[25] li kważi nofs l-Istati Membri għadhom ma jikkonformawx magħhom. Pereżempju, xi wħud minnhom għad għandhom restrizzjonijiet ibbażati fuq iċ-ċittadinanza jew ir-residenza tal-fornitur tas-servizz (eż. MT u SE għall-aġenti tal-privattivi, IT, CY u PL għal xi servizzi fis-settur tat-turiżmu). Rigward l-applikazzjoni tal-klawżola tal-libertà li jiġu pprovduti servizzi tad-Direttiva dwar is-Servizzi, l-Istati Membri fil-biċċa l-kbira ħadu approċċ konservattiv, u baqgħu jittrattaw il-fornituri tas-servizzi transfruntiera bl-istess mod bħal dawk stabbiliti, u b’hekk jesponuhom għal regolazzjoni doppja mhux ġustifikata billi jridu jikkonformaw mar-regoli kemm tal-pajjiż tad-domiċilju kif ukoll tal-pajjiż ospitant, pereżempju fir-rigward tal-assigurazzjoni professjonali. Barra minn hekk, f’diversi Stati Membri teżisti inċertezza dwar ir-regoli li japplikaw għall-fornituri ta’ servizzi li jkunu jixtiequ jipprovdu servizzi transfruntiera fuq bażi temporanja meta mqabbel mal-fornituri ta’ servizzi li jkunu jixtiequ jistabbilixxu ruħhom (eż. BG, FI, IE, IT, LV, PL, RO, SI, SE). Din l-inċertezza tista’ twassal biex forniment temporanju ta’ servizz jiġi ttrattat daqs li kieku kien stabbiliment, u b’hekk jiġi impost piż regolatorju doppju fuq il-fornituri, li wkoll ixekkel il-forniment transfruntiera tas-servizzi. · Is-setturi tas-servizzi jinkludu bosta professjonijiet li huma regolati fuq livell nazzjonali. Dawn ir-regolamenti jieħdu l-forma ta’ ostakoli għad-dħul (eż. rekwiżiti li jirriservaw l-eżerċizzju ta’ ċerti attivitajiet għad-detenturi ta’ kwalifiki speċifiċi) u/jew ostakoli għall-eżerċizzju (jiġifieri restrizzjonijiet għall-eżerċizzju ta’ attivitajiet professjonali bħal rekwiżiti fuq il-forom legali u s-sjieda kapitali tal-kumpaniji). F’xi Stati Membri (BG, CY, DE, PL, SK, SI, SE), hemm ukoll rekwiżiti oħra li jistabbilixxu tariffi għal ċerti professjonijiet (eż. inġiniera/periti, kontabbilisti, konsulenti dwar it-taxxa u l-privattivi jew veterinarji). Filwaqt li r-regolazzjoni tal-professjonijiet tista’ tkun ġustifikata mill-interessi pubbliċi, din hija eteroġenja ħafna madwar l-UE: in-numru ta’ professjonijiet regolati f’kull Stat Membru jvarja bejn 47 u 368. Barra minn hekk, hemm differenzi sinifikanti fl-iskala tal-attivitajiet riservati[26] u fil-livell tal-kwalifiki meħtieġa. F’dan il-kuntest, fl-2012 diġà ġew indirizati rakkomandazzjonijiet speċifiċi għall-pajjiżi (CSRs) lil tmien Stati Membri (AT, CY, FR, DE, IT, PL, SI, ES) dwar il-ħtieġa li jitnaqqsu l-ostakoli regolatorji fis-servizzi professjonali. Xi Stati Membri (b’mod partikolari PL, PT, IT, ES, CZ) bdew riformi f’dan il-qasam, bl-objettiv li jippromwovu l-kooperazzjoni, jissimplifikaw l-ambjent tan-negozju jew inaqqsu l-qgħad, b’mod partikolari fost iż-żgħażagħ. · Għodod ta’ governanza effettivi huma importanti ħafna sabiex jiġi realizzat b’mod sħiħ il-potenzjal ta’ integrazzjoni tal-leġislazzjoni dwar is-Suq Uniku b’mod ġenerali u d-Direttiva dwar is-Servizzi b’mod partikolari. Il-Punti ta’ Kuntatt Waħdieni (PSC) u s-Sistema ta’ Informazzjoni tas-Suq Intern (IMI) huma fost dawn l-għodod importanti. Is-sitwazzjoni fir-rigward tal-PSCs hija differenti ħafna fost l-Istati Membri. DK, EE, ES, LU, NL, SE, UK u LT għandhom l-aktar PSCs avanzati filwaqt li fil-BG, EL, IE, RO u SI, l-iżvilupp waqa’ lura b’mod konsiderevoli. B’mod partikolari, hemm varjazzjonijiet kbar fil-livell ta’ dettall u fil-faċilità tal-informazzjoni pprovduta mill-PSCs dwar ir-regoli nazzjonali għas-setturi prinċipali tas-servizzi. Barra minn hekk, bosta proċeduri amministrattivi għadhom ma jistgħux jitwettqu onlajn jew minn utenti transfruntiera. In-numru globali ta’ skambji ta’ informazzjoni bl-IMI dwar is-servizzi għadu baxx. Kważi nofs l-iskambji kollha nbdew minn DE, li għandha wkoll l-ogħla numru ta’ awtoritajiet irreġistrati fl-IMI għas-servizzi. BE, DK, EE, FI, IE, NL, RO u UK għadhom ma bagħtu l-ebda talba fl-2012. Min-naħa ta’ min jirċievi, PL, HU u UK indirizzaw l-akbar numru ta’ talbiet li daħlu għall-informazzjoni. · Fost is-swieq tas-servizzi, is-setturi li għandhom l-aktar piż ekonomiku sinifikanti f’termini ta’ PDG u impjiegi u potenzjal ta’ tkabbir ogħla mill-medja huma: is-servizzi tan-negozju (11.7 % tal-valur miżjud tal-UE fl-2009), il-kummerċ fil-livell tal-konsumaturi u tal-operaturi (11.1 %) u l-kostruzzjoni (6.3 %). · F’bosta Stati Membri, is-settur tas-servizzi tan-negozju għadu kkaratterizzat minn regolazzjoni qawwija. Pereżempju, ir-rekwiżiti li jillimitaw l-għażla libera tal-forma tal-kumpanija u li jippreskrivu xi tip ta’ sjieda kapitali jistgħu jkunu ostakolu għall-iżvilupp ta’ servizzi professjonali transfruntiera. Xi wħud minn dawn l-ostakoli saru inqas strinġenti wara d-dħul fis-seħħ tad-Direttiva dwar is-Servizzi (fil-PL, DE, FR, CY u IT), iżda oħrajn ma kinux affettwati (b’mod partikolari fl-AT, BE, BG, CZ, DK, FR, DE, IT, MT, PL, PT, RO, SK, SI u UK, il-professjoni legali tidher li hija l-iżjed affettwata). · Is-setturi tal-konsumaturi u tal-operaturi Ewropej huma kkaratterizzati minn livelli mhux ugwali ta’ maturità u saturazzjoni ekonomika ta’ bosta swieq. Il-kompetizzjoni fis-settur tal-konsumaturi hija mxekkla minn ostakoli li fadal bħal leġislazzjoni impenjattiva, li jista’ jkollha motivazzjonijiet protezzjonisti, jew restrizzjonijiet sproporzjonati imposti fuq formati ta’ ħażna. Ir-rakkomandazzjonijiet speċifiċi għall-pajjiżi tal-2012 enfasizzaw il-ħtieġa li jiġu eliminati r-restrizzjonijiet fis-settur tal-konsumaturi (BE, FR, HU, ES). Xi Stati Membri (ES) diġà bdew riformi f’dan il-qasam. Is-CSRs 2012 enfasizzaw ukoll b’mod iżjed ġenerali l-ħtieġa li tissaħħaħ il-kompetizzjoni fis-settur tal-konsumaturi (BE, DK, FI). Xi Stati Membri jesiġu li n-negozji jissodisfaw "test tal-ħtiġijiet ekonomiċi". Dawn huma testijiet li permezz tagħhom l-għoti ta' awtorizzazzjoni isir soġġett għal (1) prova tal-eżistenza ta' ħtieġa ekonomika jew domanda tas-suq, (2) valutazzjoni tal-effetti ekonomiċi potenzjali jew attwali tal-attività (pereżempju dwar fornituri stabbiliti), jew (3) valutazzjoni tal-adegwatezza tal-attività fir-rigward tal-għanijiet ta' ppjanar stabbiliti mill-awtorità kompetenti bħala predkundizzjoni għall-istabbiliment. These tests leave room for arbitrary decisions, unjustified restrictions and generate significant costs for business. Tali rekwiżiti huma pprojbiti mid-Direttiva dwar is-Servizzi iżda xorta waħda għadhom fis-seħħ f’RO, AT, EL, NL, HU u ċerti reġjuni ta’ DE u ES. Il-prestazzjoni fis-settur tal-konsumaturi tista’ tiġi affettwata wkoll minn ostakoli għall-forniment transfruntiera ta’ prodotti. Il-bejjiegħa bl-imnut mhux dejjem huma liberi li jakkwistaw il-prodotti tagħhom bl-aħjar prezzijiet madwar l-Ewropa kollha. Hemm indikazzjonijiet ta’ restrizzjonijiet territorjali fuq il-provvista li jimpedixxu prezzijiet aktar baxxi f’xi swieq nazzjonali (LU u BE), speċjalment fil-każ ta’ prodotti mmarkati. · L-iżvilupp ta’ settur tal-kostruzzjoni dinamiku fi ħdan il-fruntieri tal-UE huwa affettwat minn negozji u professjonisti li jiffaċċjaw ostakoli minħabba n-nuqqas ta’ rikonoxximent reċiproku ta’ skemi ta’ awtorizzazzjoni jew iċ-ċertifikazzjoni ta’ esperti li jipprovdu servizzi speċjalizzati, pereżempju fil-qasam taċ-ċertifikazzjoni ambjentali tal-bini. Pereżempju, fir-rigward tal-proċeduri tal-awtorizzazzjoni għall-fornituri ta’ ċertifikazzjoni tal-effiċjenza enerġetika, il-forniment transfruntiera ta’ servizzi ma jidhirx possibbli fil-BE, CY, LV, LT u MT. · L-akkwist pubbliku huwa suq importanti għall-industrija tas-servizzi – fl-2010 l-opportunitajiet ta’ negozju fl-akkwisti koperti mir-regoli tal-UE ammontaw għal madwar EUR 447 biljun[27] (3.7 % tal-PDG tal-UE), bil-kuntratti ta’ servizzi jammontaw għal madwar 42 % ta’ dan it-total. Madankollu, 3.5% biss tal-kuntratti ta’ akkwist ’il fuq mil-limiti tal-UE jingħataw bejn il-fruntieri[28] (fis-servizzi dan il-proporzjon huwa saħansitra aktar baxx, jiġifieri 2 %) u għad hemm ostakoli għal suq integrat tal-akkwist pubbliku. Implimentazzjoni aħjar tar-regoli tal-akkwist fl-Istati Membri tista’ twassal għal żidiet sinifikanti fl-effiċjenza. Fl-2012 kienu indirizzati CSRs lil 5 Stati Membri (BG, CZ, DK, HU u SK). · Minħabba l-importanza tal-akkwist pubbliku, huwa ta’ tħassib partikolari li l-awtoritajiet pubbliċi jibqgħu l-agħar biex iħallsu fl-Unjoni Ewropea. L-ammont ta’ dejn imħassar fl-Ewropa fl-2012 żdied għal 2.8 % tar-riċevibbli totali għal-livell mingħajr preċedenti ta’ EUR 340 biljun. Id-differenza bejn l-Istati Membri tat-Tramuntana u tan-Nofsinhar qiegħda xxekkel severament l-integrazzjoni tas-suq uniku tal-UE[29]. Id-Direttiva dwar il-Ħlas Tard tal-2011[30], jekk tiġi implimentata sewwa, se tiżblokka EUR 180 biljun fis-sena minħabba l-obbligu li l-awtoritajiet pubbliċi jħallsu fi żmien 30 jum, u b’hekk ittejjeb bil-kbir il-fluss tal-flus tan-negozji u tgħinhom jegħlbu l-kriżi ekonomika. · Mill-perspettiva tal-konsumatur, servizzi bankarji tal-konsumatur jibqgħu l-grupp ta' swieq li għandhom l-agħar prestazzjoni, notevolment fuq il-komparabilità tal-miżati u l-kundizzjonijiet offruti, l-għażla tal-aqwa offerti jew il-bidla għal fornitur ieħor[31]. Qafas b'saħħtu tal-UE[32] li jiżgura informazzjoni għall-konsumatur, drittijiet, mezzi ta’ rimedju u l-iffaċilitar tal-aċċess għas-servizzi bankarji bażiċi se jippermetti parteċipazzjoni akbar mill-konsumaturi kollha, speċjalment dawk vulnerabbli, fis-settur tas-servizzi bankarji għall-konsumaturi. Prijoritajiet ta’ politika · L-Istati Membri għandhom jiffukaw fuq il-prijoritajiet ewlenin li ġejjin: o Jagħmlu l-leġiżlazzjoni tagħhom kompletament kompatibbli mad-Direttiva dwar is-Servizzi, b’mod partikolari billi jikkonformaw mal-obbligi inekwivokabbli kollha tagħha, o Jadottaw approċċ iżjed ambizzjuż fl-implimentazzjoni tad-Direttiva dwar is-Servizzi billi - jirrevedu l-ħtieġa u l-proporzjonalità tar-rekwiżiti li fadal, b’mod partikolari dawk li jistabbilixxu tariffi għal ċerti professjonijiet u dawk li jillimitaw l-istrutturi tal-kumpanija u s-sjieda ta’ kapital. - iwettqu valutazzjoni tal-klawżola tal-libertà li jiġu pprovduti servizzi fis-setturi ewlenin, jiġifieri l-kostruzzjoni, is-servizzi tan-negozju u t-turiżmu. Valutazzjoni bħal din għandha tieħu l-forma ta’ proċess sistematiku ta’ evalwazzjoni bejn il-pari assistit mill-Kummissjoni u li jkollha l-għan li tneħħi r-restrizzjonijiet bla bżonn, mhux ġustifikati u sproporzjonati li fadal. o Jivvalutaw il-ġustifikazzjoni tar-rekwiżiti li jillimitaw kemm l-aċċess kif ukoll it-twettiq tal-professjonijiet regolati, inkluż ir-rwol tal-korpi professjonali, u jneħħu jew jillaxkaw dawn ir-rekwiżiti meta ma jkunux ġustifikati. Tali valutazzjonijiet għandhom jinkludu wkoll reviżjoni tal-kriterji għall-introduzzjoni ta’ professjonijiet regolati ġodda. o Isaħħu l-kompetizzjoni fis-settur tal-konsumaturi billi jbaxxu l-ostakoli u jnaqqsu r-restrizzjonijiet operattivi. B’mod partikolari, it-testijiet tal-ħtiġijiet ekonomiċi li fadal għandhom jiġu aboliti b’mod sistematiku. o Itejbu l-Punti ta’ Kuntatt Waħdieni biex isiru għodod tal-gvern elettroniku żviluppati bis-sħiħ li jirreaġixxu adegwatament għall-ħtiġijiet tal-fornituri u r-riċevituri tas-servizzi. B’mod partikolari, sabiex titjieb il-faċilità tal-użu tagħhom, l-għan għandu jkun li l-Punti ta’ Kuntatt Waħdieni jkopru l-proċeduri kollha matul iċ-ċiklu tal-ħajja tan-negozju u li jkunu multilingwi. o Jittrasponu kemm jista’ jkun malajr id-Direttiva dwar il-Ħlas Tard (l-iskadenza għall-implimentazzjoni tal-Istati Membri hija s-16 ta’ Marzu 2013). 1.3. Is-swieq tal-enerġija Il-prestazzjoni tas-suq u l-ostakoli għall-integrazzjoni tal-UE · Is-sehem tal-PDG tas-settur tal-enerġija fl-UE ilu jiżdied mis-sena 2000 u qabeż it-2½ % matul dawn l-aħħar snin[33]. Madankollu, dan l-indikatur ma jirriflettix bis-sħiħ l-importanza ta' dan is-settur fl-ekonomija, li jipprovdi kontributi kritiċi mil-lat ta' produzzjoni għas-setturi l-oħrajn kollha u b'hekk jikkontribwixxi b'mod sinifikanti lejn il-kompetittività tal-kost tagħhom. · Is-suq intern tal-enerġija bil-mod iżda ċertament beda jagħti l-frott[34]. Il-prezzijiet tal-elettriku fil-livell tal-operaturi fl-UE żdiedu inqas mill-prezzijiet globali tal-enerġija primarja u inqas mill-inflazzjoni. Il-prezzijiet tal-gass fil-livell tal-operaturi kienu notevolment aktar baxxi f'dawk l-Istati Membri fejn is-swieq jaħdmu aħjar. Provvisti tal-gass lill-konsumaturi kienu aktar reżistenti għat-tnaqqis temporanju fil-volum minn pajjiżi esportaturi permezz ta' infrastruttura aktar flessibbli u sinjali ċari tal-prezzijiet fl-UE. · Madankollu, għad fadlilna x'nagħmlu. Is-servizzi tal-enerġija (kemm tal-gass kif ukoll tal-elettriku) kellhom prestazzjoni taħt il-medja fl-aħħar Tabella Valutazzjoni tas-Swieq tal-Konsumatur, billi l-provvista tal-elettriku tinsab fost il-5 setturi bl-agħar prestazzjoni (minn 30)[35]. Barra minn hekk, is-swieq tal-enerġija huma ġeneralment ipperċepiti bħala mhux trasparenti jew miftuħa biżżejjed għal parteċipanti ġodda[36]. · In-nuqqas ta' integrazzjoni tas-suq tal-enerġija jintwera wkoll mill-fatt li hemm ftit konverġenza fil-prezzijiet tal-elettriku u tal-gass għall-konsumatur madwar l-UE mal-prezz imħallas fl-Istat Membru bl-ogħla prezz li huwa bosta drabi ogħla minn dak imħallas f'dak bl-orħos prezz.. Dan huwa dovut għal għadd ta' raġunijiet: regolazzjoni tal-prezzijiet f'diversi Stati Membri (BG, CY, DK, EE, FR, EL, HU, LT, MT, PL, PT, RO, SK, ES), nuqqas ta’ diversità ta' provvista, interkonnessjoni transfruntiera limitata, differenzi fl-ispejjeż tan-netwerks, fl-ispejjeż ta' tassazzjoni u tax-xogħol. Prezzijiet irregolati jonqsu milli joħolqu ambjent kompetittiv fejn iseħħ it-tip adattat ta' investimenti. Minflok, dawn jiġu pperċepiti mill-investituri bħala indikatur ta' interferenza politika li tostakola l-investiment. Barra minn hekk, il-prezzijiet regolati f'livell aktar baxx mill-prezz tas-suq jistgħu jwasslu għal tariffi li huma ekonomikament insostenibbli għall-fornituri, li l-ispiża tagħhom, fl-aħħar mill-aħħar, tiġġarrab kumplessivament mill-konsumaturi. Barra minn hekk, il-prezzijiet regolati wkoll jonqsu milli jipprovdu inċentivi għal effiċjenza enerġetika. L-Istati Membri għandhom livell diverġenti ta' kompetizzjoni fil-livell tal-konsumaturi, l-indikatur prinċipali tal-konċentrazzjoni tas-suq (HHI[37]) huwa għoli ħafna (ogħla minn 5000) fi EL, PT, EE, LT, LV, IT u FR. Fil-pajjiżi tan-Nofsinhar u tal-Lvant, ir-rati ta' tibdil huma baxxi ħafna. B'mod ġenerali, il-valutazzjoni tal-konsumatur tas-swieq tal-elettriku hija baxxa ħafna anki f'dawk l-Istati Membri li għandhom swieq tal-enerġija pjuttost liberalizzati, minħabba n-nuqqas ta’ trasparenza pperċepita u l-livell baxx ta' sodisfazzjon bis-servizz min-naħa tal-klijent[38]. · Fir-rigward tas-swieq tal-operaturi, il-koverġenza tal-prezzijiet hija akbar minn dik fis-swieq tal-konsumaturi. Il-likwidità tas-suq tal-enerġija żdiedet fis-snin riċenti, li għandha impatt pożittiv fuq il-funzjonament tas-suq Ewropew tal-elettriku fil-livell tal-operaturi u fuq il-kompetizzjoni. L-integrazzjoni tas-suq issaħħet ukoll billi żdied l-akkoppjament tas-suq[39] (17-il Stat Membru għandhom is-sistema fis-seħħ). In-nuqqas ta' akkoppjament tas-suq iżomm il-prezzijiet milli jaġixxu bħala sinjali effettivi għad-direzzjoni tal-flussi tal-enerġija bejn is-swieq. Din l-integrazzjoni akbar tista’ tispjega għaliex il-prezzijiet tal-elettriku fil-livell tal-operaturi fl-UE ma segwewx iż-żieda qawwija fil-prezzijiet tal-fjuwils fossili f'dawn l-aħħar snin. · Investiment konsiderevoli fl-infrastruttura tal-enerġija, bħal pajplajns tat-trasmissjoni u n-netwerks tal-elettriku, il-ħżin u proġetti LNG għadu meħtieġ biex jitlestew is-swieq interni tal-elettriku u tal-gass u biex tiġi indirizzata s-sigurtà tal-provvista. Għal dan il-għan, fl-2012 ġew indirizzati CSRs lejn 11-il Stat Membru (BG, DE, EE, ES, FR, HU, IT, LT, LV, MT u PL) dwar il-ħtieġa li jiżdiedu l-interkonnessjonijiet tal-elettriku u/jew tal-gass. Mil-lat tal-elettriku, il-ħtieġa ta' investiment fil-ġenerazzjoni tirrifletti domanda dejjem akbar għall-elettriku u l-miri vinkolanti għas-sorsi tal-enerġija rinnovabbli għall-2020. L-aħjar użu ta' sorsi rinnovabbli jesiġu interkonnessjoni suffiċjenti u grilji aktar intelliġenti, inklużi kapaċitajiet għall-ħżin u infrastruttura ta' ġenerazzjoni ta’ riżerva. Ostakoli għall-investiment jikkonċernaw proċeduri ta' ħruġ ta’ permessi fl-Istati Membri, il-finanzjament u l-qafas regolatorju. Il-Kummissjoni nediet konsultazzjoni pubblika f'Novembru dwar sigurtà tal-provvista tal-elettriku u l-adegwatezza tal-ġenerazzjoni. · It-Tielet pakkett tal-enerġija[40] huwa l-bażi għall-integrazzjoni tas-suq tal-gass u l-elettriku. Madankollu hemm dewmien fit-traspożizzjoni u l-infurzar tiegħu. Sal-25 ta' Ottubru 2012, bosta Stati Membri għadhom ma kkomunikawx it-traspożizzjoni sħiħa ta' Direttiva waħda jew it-tnejn tat-Tielet Pakkett tal-Enerġija. Twettqet ukoll eżami tal-miżuri nnotifikati mill-Istati Membri li kkomunikaw traspożizzjoni sħiħa u se tittieħed azzjoni f'każ li dik it-traspożizzjoni titqies bħala inkompleta. Aktar informazzjoni tinsab fl-Anness. L-implimentazzjoni bla xkiel tal-leġiżlazzjoni qed tiltaqa' ma' xi diffikultajiet f'għadd ta' oqsma sensittivi, jiġifieri: (i) is-separazzjoni ta' netwerks ta' trażmissjoni, (ii) kwistjonijiet ta' protezzjoni tal-konsumatur (inkluż il-ħarsien effettiv tal-klijenti vulnerabbli) u (iii) l-indipendenza u s-setgħat tal-awtoritajiet regolatorji nazzjonali (NRAs) billi r-rekwiżiti ta' indipendenza tad-Direttivi huma stretti ħafna. · L-adozzjoni u l-implimentazzjoni veloċi tal-Pakkett dwar l-Infrastruttura tal-Enerġija[41] u l-adozzjoni tal-ewwel lista għall-Unjoni kollha ta' Proġetti ta' Interess Komuni fl-infrastrutturi tal-enerġija huma ta’ importanza kritika għal provvista futura tal-enerġija sigura u bi prezzijiet raġonevoli. · Fir-rigward tal-effiċjenza enerġetika, l-akbar potenzjal għall-iffrankar fl-enerġija jinsab fil-bini, li għandhom sehem ta' 40% tal-konsum totali tal-enerġija tal-Unjoni Ewropea. It-tnaqqis tal-konsum tal-enerġija f’dan il-qasam huwa għalhekk prijorità taħt il-parti tal-effiċjenza enerġetika tal-miri għall-klima u l-enerġija "20-20-20", kif ukoll fil-bażi prinċipali tal-Pjan Direzzjonali għal Ewropa Effiċjenti fir-Riżorsi[42]. Traspożizzjoni f’waqtha u adegwata u implimentazzjoni rapida b'mod prattika tal-leġiżlazzjoni ewlenija f'dan il-qasam huma importanti biex dawn l-għanijiet isiru realtà. Is-settur tal-kostruzzjoni wkoll għandu rwol importanti fil-kisba ta' dawn il-miri. Teknoloġiji ġodda joffru potenzjal kbir, mhux biss għal djar ġodda, iżda wkoll biex jiġu rinnovati miljuni ta’ bini eżistenti sabiex isiru effiċjenti ħafna fl-enerġija. Prijoritajiet ta’ politika · Sabiex jinkisbu swieq integrati u li jaħdmu sew, l-Istati Membri għandhom jiffokaw fuq il-prijoritajiet ewlenin li ġejjin: o Traspożizzjoni f'waqtha u komprensiva tad-direttivi tat-tielet pakkett tal-enerġija u applikazzjoni xierqa tar-regolamenti tat-tielet pakkett tal-enerġija jekk għadhom ma għamlux dan biex jibbenefikaw bis-sħiħ mill-benefiċċji għall-konsumaturi u n-negozji Ewropej. Traspożizzjoni u Implimentazzjoni tal-leġiżlazzjoni ewlenija fil-qasam tal-effiċjenza enerġetika, b’mod partikolari d-Direttiva dwar l-Effiċjenza Enerġetika. o Titwettaq analiżi ta' jekk hemm nuqqas ta’ investiment fil-ġenerazzjoni, u għaliex ix-xejriet tal-ġenerazzjoni u tal-konsum qed jinbidlu b'mod fundamentali. L-Istati Membri għandhom ifittxu soluzzjonijiet transfruntiera għal kwalunkwe problema li jiltaqgħu magħha qabel l-ippjanar biex jintervjenu sabiex tiġi evitata l-frammentazzjoni tas-suq intern tal-enerġija. o Tingħata s-setgħa lill-konsumaturi billi dawn ikunu jistgħu jagħmlu għażliet infurmati u billi jiżdiedu l-inċentivi għal imġiba effiċjenti fl-enerġija. o Jiġu eliminati gradwalment prezzijiet regolati filwaqt li tiġi żgurata kompetizzjoni b'saħħitha u tissaħħaħ il-protezzjoni tal-konsumaturi vulnerabbli. L-eliminazzjoni ta' prezzijiet regolati tista' tibgħat sinjali korretti dwar il-prezzijiet biex jinkiseb biżżejjed investiment u titjieb l-effiċjenza enerġetika. Aktar fit-tul, dan jipprovdi lill-konsumaturi għażla akbar u prezzijiet tas-suq sostenibbli. o Leġiżlazzjoni u regolazzjoni speċifiċi għas-settur jeħtieġu li jiġu kkomplementati b'infurzar kontinwu tar-regoli dwar il-kompetizzjoni fis-settur tal-enerġija sabiex jinħolqu swieq aktar kompetittivi u swieq effiċjenti fl-enerġija. 1.4. Is-swieq tat-trasport Il-prestazzjoni tas-suq u l-ostakoli għall-integrazzjoni tal-UE · Is-settur tat-trasport jirrappreżenta qasam ewlieni għat-tkabbir u l-kompetittività, mhux biss minħabba d-daqs tiegħu (li jammonta għal madwar 5 % tal-valur miżjud totali tal-UE), iżda wkoll minħabba l-funzjoni tiegħu fl-għoti ta' servizz lil setturi oħra tal-ekonomija. Servizzi ta' trasport effiċjenti u sostenibbli, infrastrutturi adegwati u teknoloġiji moderni huma prekundizzjoni għal suq intern li jaħdem tajjeb u ċ-ċavetta biex tiġi sfruttata s-saħħa tar-reġjuni kollha. · Bħala riżultat ta' azzjoni mdewma, it-trasport, u b’mod aktar partikolari xi modi tat-trasport, għadhom lura paragunat ma' setturi oħra f’termini ta’ ftuħ tas-suq u prestazzjoni kumplessiva. Il-livell ta' ftuħ tas-suq mhux biss huwa eteroġenju fost il-modi differenti tat-trasport (bl-ajru, bil-ferrovija, stradali u bil-baħar), iżda il-kisba ta' suq intern reali għas-servizzi tat-trasport ukoll għadha mhux kompluta, u inadegwata biex tlaħħaq mad-domanda dejjem tevolvi. · Nuqqas ta’ integrazzjoni huwa parzjalment dovut għal diffikultajiet fit-traspożizzjoni u l-implimentazzjoni adegwata u f'waqtha ta' leġiżlazzjoni ewlenija f'dan il-qasam (ara l-Anness), b’mod partikolari fil-qasam tat-trasport stradali u bil-ferrovija u s-sigurtà marittima. Applikazzjoni tal-prinċipji tas-suq intern fis-settur tal-portijiet, partikolarment restrizzjonijiet għal-libertà ta' stabbiliment fil-portijiet, hija wkoll suġġett li jiġbed ħafna attenzjoni. Fl-avjazzjoni, l-aċċess għas-suq tal-ground handling għadu problema f'bosta Stati Membri. Il-każijiet ta' ksur jikkonċernaw b'mod partikolari d-diffikultajiet ta' aċċess għas-suq għall-operaturi ġodda u l-proċeduri ta' offerti għall-għażla ta' fornituri li mhumiex meqjusa bħala li huma konformi mal-liġi tal-UE. Dan jirriżulta f'valutazzjoni eteroġenja tal-konsumatur tal-UE[43], fejn is-servizzi tal-linji tal-ajru jokkupaw il-ħames post (minn 30) fil-klassifikazzjoni tal-2012 tas-swieq tas-servizzi, filwaqt li s-servizzi ferrovjarji jokkupaw biss is-27 pożizzjoni. · Il-qagħda eteroġenja f'termini ta' ftuħ tas-suq u kompetizzjoni hija rifless fis-CSRs tal-2012, partikolarment rakkomandazzjonijiet biex titrawwem il-kompetizzjoni u jiġi ffaċilitat id-dħul fis-suq tal-operaturi ġodda ġew indirizzati lil dawk l-Istati Membri li huma parteċipanti ewlenin fin-netwerk tat-trasport tal-UE (AT, BE, FR, DE u IT), filwaqt li rakkomandazzjonijiet biex tissaħħaħ il-kapaċità amministrattiva u r-regolamentazzjoni tas-suq fis-settur tat-trasport ġew indirizzati lil BG u PL. B'mod aktar ġenerali, f'bosta Stati Membri għad hemm ostakoli għad-dħul fis-suq u piż regolatorju fis-swieq tat-trasport, partikolarment f'pajjiżi kbar u/jew ta' tranżitu (DE, FR, IT, ES, u AT) li, kumplessivament, irażżnu l-ekonomija tal-UE. · Il-qasam fejn l-ixkiel huwa l-aktar evidenti huwa s-suq intern tas-servizzi ferrovjarji. Filwaqt li s-swieq għas-servizzi tat-trasport ferrovjarju tal-merkanzija nfetaħ kompletament għall-kompetizzjoni mill-2007 u dawk għas-servizzi tat-trasport internazzjonali tal-passiġġieri mill-2010, it-trasport domestiku tal-passiġġieri għadu fil-biċċa l-kbira magħluq għall-kompetizzjoni. Barra minn hekk, in-nuqqas ta' kompetizzjoni għal operaturi stabbiliti, li ħafna drabi jibbenefikaw minn sitwazzjoni ta' monopolju de facto fis-suq nazzjonali, hija waħda mir-raġunijiet li tispjega l-kwalità u l-effiċjenza baxxa tas-servizzi ferrovjarji, li hija riflessa wkoll fil-valutazzjoni baxxa ħafna tas-suq min-naħa tal-konsumatur. · Minkejja li l-leġiżlazzjoni tal-UE tagħti aċċess għat-trasport ferrovjarju tal-merkanzija u s-swieq tas-servizzi tat-trasport internazzjonali tal-passiġġieri, diffikultajiet għad-dħul ta’ operaturi ġodda għadhom jippersistu, partikolarment fi FR u f'IT, filwaqt li f'DE l-istruttura istituzzjonali ma tiggarantixxix kompetizzjoni effettiva. Il-proċess tal-ftuħ tas-suq huwa l-aktar avvanzat f’DK, SE, UK, li kollha bbenefikaw minn żieda fis-sehem tas-suq għas-settur tal-ferroviji. SE u UK huma wkoll l-uniċi Stati Membri, flimkien ma' DE, li jagħtu kuntratti għal servizz pubbliku abbażi ta' sejħa kompetittiva għal offerti. · Il-forinment ta’ servizzi portwali għadu frammentat. Għall-kumpaniji tal-UE, spejjeż portwali u tat-terminals jistgħu jirrappreżentaw sa 25 % tal-ispiża loġstika totali bieb bieb. F'pajjiżi bħal DE, NL, FI jew DK, il-portijiet jikkontribwixxu b’mod sinifikanti għal prestazzjoni loġistika kumplessiva tal-pajjiż f’termini ta' ħin, spejjeż u affidabbiltà[44]. Min-naħa l-oħra, konnettività baxxa, burokrazija żejda u ostakoli għad-dħul fis-suq għall-involviment tas-settur privat – servizzi tekniċi-nawtiċi u ta’ mmaniġġar tal-merkanzija ta' spiss huma ristretti għal monopolji jew għal ftit operaturi stabbiliti - jaġixxu bħala ostakoli għall-kummerċ f'portijiet Ewropej oħra, b'mod partikolari, fil-Mediterran, u fir-reġjuni tal-Baħar l-Iswed u tal-Baħar Baltiku. · B’kuntrast ma' modi oħra tat-trasport, it-trasport qasir bil-baħar bejn portijiet tal-Istati Membri għadu jitqies ta' spiss bħala li jmur lil hinn mill-fruntieri esterni tas-suq intern, u għalhekk jesiġi proċeduri amministrattivi estensivi. Minbarra dan, kompetizzjoni ġusta bejn il-portijiet teħtieġ kundizzjonijiet indaqs: informazzjoni dwar fondi li l-awtoritajiet pubbliċi jqiegħdu għad-dispożizzjoni ta’ kull port għandha tkun trasparenti, kif ukoll il-kondizzjonijiet li taħthom l-awtoritajiet tal-port jagħtu aċċess għas-suq għall-fornituri tas-servizzi. · S'issa, il-ftuħ tas-suq kien irnexxa sew fl-avjazzjoni, fejn il-liberalizzazzjoni fis-snin 90 wasslet għal tkabbir mingħajr preċedenti kemm fin-numru ta' passiġġieri ttrasportati bl-ajru kif ukoll fin-numru ta' rotot servuti ġewwa l-UE, flimkien ma’ tnaqqis sinifikanti fil-prezzijiet tal-biljetti tal-ajru. Madankollu, l-ispazju tal-ajru Ewropew għadu fframmentat, li jġib miegħu spejjeż żejda kemm għall-kumpaniji tal-ajru kif ukoll għall-klijenti, u huwa sors ta’ ineffiċjenza ekonomika. F'dan ir-rigward, it-tlestija tal-Ajru Uniku Ewropew huwa wieħed mill-elementi ewlenin biex tinkiseb żona unika Ewropea tat-trasport. B'mod partikolari, il-ħolqien ta' Blokki Funzjonali tal-Ispazju tal-Ajru ġenwini jkun qed jiddeframmenta l-ispazju tal-ajru tal-Ewropa u jottimizza, b'mod sostanzjali ħafna, il-forniment tas-servizzi tan-navigazzjoni bl-ajru tagħha. Barra minn hekk, il-konsolidazzjoni tal-provvista, jekk konformi għal kollox mar-regoli u l-prinċipji tal-kompetizzjoni applikabbli għal fużjonijiet u alleanzi, tikkontribwixxi biex tiżdied l-effiċjenza ekonomika fis-settur tal-linji tal-ajru. · Il-ftuħ tas-suq kien ta’ suċċess kbir għat-trasport stradali internazzjonali. Trasport internazzjonali tal-merkanzija bit-triq żdied b'35 % fl-2000– 2010 (meta mqabbel ma' tkabbir ta' 8 % fis-suq nazzjonali tat-trasport nazzjonali tal-merkanzija). Madankollu, għad hemm numru sinifikanti ta' restrizzjonijiet tal-kabotaġġ[45] u dawn jostakolaw tqabbil ottimali bejn il-provvista u d-domanda tat-trasport. · Is-suq tat-trasport tal-passaġġi tal-ilma interni ilu liberalizzat mis-snin 90. Il-kompetizzjoni fil-passaġġi tal-ilma interni ġie intensifikat u l-prezzijiet tat-trasport tal-merkanzija naqsu. Madankollu, għad hemm ostakoli fir-rigward tal-aċċess għall-professjoni. Prijoritajiet ta’ politika · Sabiex jitneħħew dawk l-ostakoli li ma jippermettux it-tlestija ta’ suq intern reali għat-trasport, l-Istati Membri għandhom jiffokaw fuq il-prijoritajiet ewlenin li ġejjin: o Tiġi żgurata traspożizzjoni f'waqtha u ta' kwalità għolja tal-acquis tat-trasport, b'mod partikolari fil-qasam tat-toroq, tal-linji ferrovjarji, tal-portijiet u s-sikurezza marittima. o Servizzi ferrovjarji domestiċi tal-passiġġieri miftuħa għall-kompetizzjoni u l-iżgurar li l-istruttura istituzzjonali tippermetti kompetizzjoni effettiva fis-swieq ferrovjarji u b'hekk jiġi żgurat aċċess ugwali għall-infrastruttura. o Titneħħa l-burokrazija żejda u l-ostakoli għad-dħul fis-suq fis-settur tas-servizzi portwali (b’mod speċjali fil-każ tar-reġjuni tal-Baħar Mediterran, il-Baħar l-Iswed u l-Baħar Baltiku). o Tiġi aċċellerata l-implimentazzjoni tal-Ajru Uniku Ewropew (eż. avvanzar fl-implimentazzjoni tal-Blokki Funzjonali tal-Ajru) biex tittejjeb is-sikurezza, il-kapaċità, l-effiċjenza u l-impatt ambjentali tal-avjazzjoni. Ikunu possibbli aktar opportunitajiet ta' kabotaġġ għal trasportaturi barranin tal-merkanzija stradali. 2.4. Is-swieq diġitali Il-prestazzjoni tas-suq u l-ostakoli għall-integrazzjoni tal-UE · L-internet, u b’mod partikolari l-Internet bil-broadband, jipprovdi pjattaforma għall-potenzjal għoli ta’ tkabbir ta' applikazzjonijiet bħall-Kummerċ elettroniku u l-cloud computing: żieda ta' 10 punti perċentwali fl-internet b'veloċità għolja hija stmata li twassal għal tkabbir annwali fil-PDG per capita ta’ xi madwar 1-1.5 punti perċentwali[46]. · It-tkabbir kontinwu fil-broadband kien possibbli, b'mod partikolari permezz ta' livelli dejjem akbar ta’ kompetizzjoni bl-implimentazzjoni tal-qafas regolatorju tal-UE għall-komunikazzjonijiet elettroniċi, bi tnaqqis korrispondenti fil-prezzijiet tas-servizzi għall-konsumatur. L-operaturi ġodda biegħu żewġ terzi tal-linji fissi ġodda kollha fl-2011. Minkejja dan, differenzi fil-prezzijiet persistenti bejn l-Istati Membri jindikaw li s-suq intern f'dan is-settur għadu mhux komplut. · Id-disponibbiltà tal-infrastruttura għall-internet bil-broadband hija fattur importanti ieħor għall-iżvilupp tal-ekonomija diġitali. Id-diskrepanza fil-broadband, kejl tat-tixrid ta' penetrazzjoni u r-rati ta' użu bejn il-pajjiżi tal-UE, kompliet tonqos. Il-kopertura taż-żoni rurali tibqa' sfida partikolarment fil-PL, BG, DE[47] u SI. Filwaqt li t-tkabbir fin-numru kumplessiv ta' konnessjonijiet broadband qed jonqos, ix-xejra lejn veloċitajiet ogħla hija ċara u l-veloċitajiet żdiedu b’mod sinifikanti. · Minbarra l-iżgurar ta' kopertura ubikwa, huwa importanti li l-Istati Membri jkomplu jippromwovu l-investimenti effettivi fi broadband veloċi u ultraveloċi skont il-miri ta’ prestazzjoni stabbiliti fl-Aġenda Diġitali. Dan jesiġi li jiġu pprovduti inċentivi adegwati għall-investiment, partikolarment qafas regolatorju prevedibbli u effettiv imsejjes fuq regolaturi b’saħħithom u indipendenti, u appoġġ pubbliku mmirat, fejn xieraq. · Is-settur mobbli huwa s-segment l-aktar kompetittiv tas-suq ġenerali tat-telekomunikazzjonijiet. Il-broadband mobbli żdied bis-saħħa fl-2011 b'penetrazzjoni li tilħaq l-43 % tal-popolazzjoni f'Jannar 2012 minn 26. 8% f'Jannar 2011, b'differenzi kbar bejn l-Istati Membri[48]. L-ishma tas-suq kemm tal-operaturi prinċipali kif ukoll l-operaturi sekondarji bdew jonqsu xi ftit. Livelli għolja ta' konċentrazzjoni madankollu għadhom osservati f'CY, (żewġ operaturi biss), segwit minn LU u SI. Barra minn hekk, ċerti partijiet tas-suq mobbli (jiġifieri roaming) fil-biċċa kbira tagħhom ma ġewx milquta mill-kompetizzjoni, u b'hekk jeħtieġ intervent leġiżlattiv biex tinkiseb riforma strutturali. · Madankollu, it-tkabbir esponenzjali mistenni se jkun possibbli biss sakemm ikun hemm spettru suffiċjenti disponibbli. Fid-dawl tar-rati attwali ta’ tkabbir tas-servizzi u għaldaqstant tal-użu tal-ispettru, l-ammont sħiħ ta' spettru armonizzat irid ikun disponibbli min-naħa tal-Istati Membri, u għandu jiġi żgurat l-użu effiċjenti tiegħu. Fir-rigward tal-medda ta' 800 MHz, dan jikkonċerna BE, BG, CZ, EE, EL, ES, CY, LV, LT, HU, MT, AT, PL, RO, SI, SK, FI u UK. Filwaqt li numru minn dawn l-Istati Membri applikaw għal derogi, għandu jsir kull sforz biex tinħeles il-medda u tkun disponibbli għall-broadband mingħajr fili malajr kemm jista' jkun. · Filwaqt li l-“ekonomija tal-internet” fl-UE-27 mistennija li tikber minn 3.8 % tal-PDG fl-2010 għal 5.7 % fl-2016[49], il-progress fil-kummerċ elettroniku transfruntiera jibqa' wieħed baxx ħafna. Fl-2011, 10 % biss tal-popolazzjoni totali tal-UE ordnat prodotti jew servizzi mingħand bejjiegħa minn pajjiż oħra tal-UE[50]. Barra minn hekk, il-pajjiżi l-aktar żviluppati fil-kummerċ elettroniku transfruntiera qed javvanzaw b'mod aktar mgħaġġel minn dawk l-anqas żviluppati, u b'hekk qed jinħoloq distakk dejjem akbar. · L-użu baxx tal-kummerċ elettroniku transfruntiera minn individwi huwa bbilanċjat minn numru limitat ta' intrapriżi li jbiegħu elettronikament b'mod transfruntiera. Fl-2010, 6 % biss tal-intrapriżi involuti fil-kummerċ elettroniku għamlu bejgħ elettroniku lejn pajjiżi oħra tal-UE, inkluż il-pajjiżi bl-ikbar sehem ta' intrapriżi involuti fil-kummerċ elettroniku. L-UE għadha mhux qed tisfrutta l-vantaġġi kbar tal-kummerċ elettroniku[51] Dan iwassal għal telf totali ta' kummerċ transfruntiera potenzjali ta’ 26 biljun ewro kull sena. Għaldaqstant, il-gwadanji sinifikanti fil-benessri għall-konsumaturi Ewropej minn prezzijiet onlajn iktar baxxi u għażla onlajn akbar jistgħu jseħħu minn integrazzjoni msaħħa tal-kummerċ elettroniku fl-UE. · Għalkemm il-konsumaturi japprezzaw il-konvenjenza tax-xiri fi kwalunkwe ħin u kullimkien permezz tal-kanal tal-bejgħ tal-kummerċ elettroniku u billi jkollhom aċċess għall-informazzjoni u għażla usa’ ta’ prodotti, mhux l-utenti kollha li jinfurmaw ruħhom fuq l-internet dwar oġġetti jew servizzi disponibbli fl-aħħar mill-aħħar jixtru prodotti onlajn. Ir-raġunijiet jinkludu nuqqas ta' fiduċja jew informazzjoni, tħassib dwar privatezza u/jew sigurtà u tħassib dwar kif jinkiseb rimedju f'każ li xi ħaġa ma tmur ħażina[52]. Il-Kummissjoni wettqet numru ta' inizjattivi biex jiġi indirizzat dan it-tħassib. Pereżempju d-Direttiva l-ġdida dwar id-Drittijiet tal-Konsumatur (CRD)[53], li se ssir applikabbli mhux aktar tard mit-13 ta' Ġunju 2014, se ssaħħaħ id-drittijiet tal-konsumaturi meta jixtru fuq l-internet biex b'hekk tħeġġeġ kummerċ elettroniku leġittimu. Il-proposta għal leġiżlazzjoni ADR-ODR[54] għandha l-għan li tiżgura li għodod ta' riżoluzzjoni alternattiva tat-tilwim ta' kwalità huma effettivament fis-seħħ u jaħdmu fil-prattika u li tiġi stabbilita pjattaforma onlajn mal-UE kollha għall-ilmenti li jikkonċernaw il-kummerċ elettroniku transfruntiera. Tressqet proposta għal Regolament dwar Liġi Komuni Ewropea dwar il-Bejgħ[55] bil-għan li jagħti lill-kummerċjanti l-għażla li jbiegħu l-prodotti tagħhom liċ-ċittadini fi Stati Membri oħra abbażi ta’ sett uniku ta’ regoli tal-liġi kuntrattwali, ibbażat fuq livell għoli ta' protezzjoni tal-konsumatur. · Ostakolu ewlieni ieħor għall-kummerċ elettroniku transfruntiera huwa l-konsenja. Dan huwa element ewlieni għall-bini ta' fiduċja bejn il-bejjiegħa u x-xerrejja. Biex jiġi indirizzat dan l-ostakolu, Green Paper dwar suq integrat tal-konsenja tal-pakketti se tniedi konsultazzjoni estensiva u se tiġi segwita minn sensiela ta' azzjonijiet bil-għan li jappoġġjaw it-tkabbir tal-kummerċ elettroniku fl-UE. · F'dawn iż-żminijiet ta' awsterità, Gvern elettroniku għandu l-potenzjal li jtejjeb sostanzjalment il-mod li bih huma pprovduti s-servizzi pubbliċi u jwassal għal iffrankar pubbliku konsiderevoli, u jnaqqas ukoll l-ispejjeż għan-negozji. Tranżizzjoni sħiħa lejn akkwist elettroniku fl-UE tista' twassal għal iffrankar fin-nefqa pubblika sa EUR 100 biljun[56]. Akkwist elettroniku jista' jżid ukoll is-sehem ta’ kuntratti transfruntiera. Madankollu, l-użu ta' proċeduri elettroniċi fl-akkwist pubbliku jibqa' għal 5 % sa 10 %[57]. Madankollu, xi Stati Membri wettqu progress sinifikanti lejn użu sħiħ tal-akkwist elettroniku, jiġifieri il-PT (obbligatorju għall-biċċa l-kbira tal-proċeduri) u LT (75 % fl-2011). B’kuntrast, sottomissjoni elettronika tal-offerti bħalissa mhix implimentata fil-BG u SI. Ġeneralment fir-rigward tal-Gvern elettroniku, AT, DK, EE, SE huma avvanzati sew, filwaqt li oħrajn għadhom lura f'dan il-qasam jiġifieri SI, BG, RO, IT, PL u HU. · Ħiliet fl-ICT huma prerekwiżit għall-kumpaniji u ċ-ċittadini biex jinħatfu bis-sħiħ l-opportunitajiet għat-tkabbir u għax-xogħol miġjuba mill-ekonomija diġitali. L-UE taffronta nuqqas fil-professjonisti tal-ICT[58] huwa stmat li se jkun hemm sa 700 000 post vakanti għal prattikanti tal-ICT li mhumiex mimlija fl-UE sas-sena 2015. Minkejja t-tnaqqis fir-ritmu ekonomiku, id-domanda għal speċjalisti tal-ICT qed tikber bi 3 % fis-sena. Barra minn hekk, jinħtieġu ħiliet tal-ICT fl-ekonomija kollha u saru prekundizzjoni għall-prestazzjoni u l-impjegabbiltà tan-negozji. Din l-isfida ġiet indirizzata sew fi SE, LV, DK, LU u FI. Prijoritajiet ta’ politika · L-Istati Membri għandhom jiffukaw fuq il-prijoritajiet ewlenin li ġejjin: o Jiżdiedu l-isforzi fl-implimentazzjoni ta' broadband fiss u mingħajr fili u fit-titjib tal-kwalità tiegħu. Dan l-investiment jesiġi li jiddaħħlu fis-seħħ inċentivi adegwati, kemm f'termini ta' regolazzjoni effiċjenti u, fejn meħtieġ, appoġġ pubbliku mmirat (pereżempju permezz tal-Fondi Strutturali u fil-QFP, CEF li jmiss), li jżid l-ispettru tar-radju disponibbli għall-broadband mingħajr fili għal 1200 MHz tal-medda ta’ frekwenzi u effettivament jagħti liċenzja għall-meded tal-ispettru diġà armonizzati inkluża dik ta’ 800 MHz. o Tiġi żgurata l-applikazzjoni korretta tad-Direttiva dwar il-Kummerċ Elettroniku. L-applikazzjoni ta' regoli armonizzati dwar kwistjonijiet bħat-trasparenza, ir-rekwiżiti ta’ informazzjoni u l-kuntratti elettroniċi se tikkontribwixxi biex tiġi restawrata ċ-ċertezza legali għan-negozji u l-konsumaturi. o Tiġi żgurata traspożizzjoni f'waqtha u korretta fil-liġi nazzjonali (li għandha ssir sat-13 Diċembru 2013) u l-implimentazzjoni sussegwenti tad-Direttiva dwar id-Drittijiet tal-Konsumatur[59] li ttejjeb il-ħarsien tal-konsumaturi u għalhekk issaħħaħ il-kunfidenza u l-fiduċja fil-kanal tal-bejgħ tal-kummerċ elettroniku. o Tiżdied id-disponibbiltà ta’ servizzi pubbliċi onlajn faċli għall-utent, inkluż permezz ta' interkonnessjoni u infrastrutturi transfruntiera (l-iktar bl-appoġġ ta' Faċilità Nikkollegaw l-Ewropa[60]), u b'hekk isir interoperabbli u obbligatorju l-akkwist elettroniku u tissaħħaħ l-introduzzjoni tas-Saħħa elettronika għal sistemi tas-saħħa pubblika aktar effiċjenti. o Ivestiment f'taħriġ tal-ICT, notevolment bl-użu tal-FSE, u jiġi adottat Qafas ta' Kompetenza Elettronika biex jiġu żgurati kwalifiki biżżejjed fost il-ħaddiema għal prattiki kummerċjali moderni. Anness: Komunikazzjoni tal-Kummissjoni "Governanza aqwa tas-Suq Uniku", COM(2012)259 finali [2] Dawn is-setturi kienu wkoll identifikati fost l-aktar problematiċi għall-konsumaturi u bl-akbar impatt fuq il-baġits tal-familji fl-Aġenda Ewropea tal-Konsumatur reċenti. [3] Imkejla bħala deprezzament tar-rata tal-kambju reali effettiva bil-kost ta' unità ta' paga fil-manifattura bħala fattur li jnaqqas (deflator). Ara: http://ec.europa.eu/economy_finance/db_indicators/competitiveness/data_section_en.htm [4] Billi la l-kompetittività tal-prezzijiet u lanqas d-domanda barranija ma jispjegaw sew l-evoluzzjoni tal-kummerċ tagħha, għalkemm l-kompetittività mhux marbuta mal-prezzijiet hija l-aktar diffiċli titkejjel. [5] L-esportazzjonijiet jippermettu l-finanzjament tal-importazzjonijiet u hemm kontribut imdaqqas ta' importazzjonijiet fl-esportazzjonijiet, speċjalment ir-rwol dejjem jikber tal-ktajjen tal-produzzjoni internazzjonali. [6] L-integrazzjoni u l-kompetittività jidhru li huma ta' appoċċ għal xulxin, u b'hekk joħolqu ċrieki pożittivi, permezz pereżempju ta' pressjoni kompetittiva ogħla u l-aċċess għal inputs ta' produzzjoni orħos jew aħjar. [7] Ċertament kien hemm korrelazzjoni pożittiva għolja (0.8) bejn il-kummerċ fl-UE u l-kummerċ barra l-UE (imkejjel bħala bidla medja annwali f'punti perċentwali tal-PDG) fost l-Istati Membri [8] Madankollu, il-kummerċjabbiltà ta' servizzi qed tiżdied bis-saħħa tal-iżvilupp rapidu tat-teknoloġiji tal-informatika u l-komunikazzjoni (ICT). [9] Statistika tal-Eurostat tal-Affiljati Barranin (il-FATS). Id-dejta hija attwalment disponibbli sal-2009. [10] It-Tmien Tabella ta' Valutazzjoni tas-Swieq tal-Konsumatur, 2012, il-Kummissjoni Ewropea, DĠ SANCO Din il-valutazzjoni hija appoġġata mill-korrelazzjoni negattiva għolja bejn il-livelli medji tal-UE tal-valutazzjoni tal-konsumatur tal-prestazzjoni tas-suq u d-dispersjoni ta' dan l-indikatur mas-suq intern kollu. Id-dispersjoni hija indikatur għall-integrazzjoni billi swieq iktar integrati huma mistennija li jkollhom livelli aktar simili ta’ valutazzjoni tal-konsumatur. Il-livell medju u d-dispersjoni(varjanza) huma kkalkulati għal diversi setturi ta' oġġetti u servizzi (jiġifieri madwar l-Istati Membri). Il-korrelazzjoni negattiva bejn id-dispersjonijiet u l-livelli medji hija mbagħad osservata minn settur għall-ieħor. [11] Ara pereżempju OECD, Economic survey of the EU, 2012 [12] Ewrobarometru speċjali 363, http://ec.europa.eu/public_opinion/archives/ebs/ebs_363_en.pdf [13] Il-Kummissjoni Ewropea (DĠ EMPL), “Impjiegi u l-Iżviluppi Soċjali fl-Ewropa 2011”, Diċembru 2011 http://ec.europa.eu/social/main.jsp?catId=738&langId=en&pubId=6176&type=2&furtherPubs=no Komunikazzjoni tal-Kummissjoni "Governanza aqwa tas-Suq Uniku", COM(2012)259 finali [15] Is-settur tas-servizzi finanzjarji ma jiġix rivedut fir-rapport attwali. Madankollu, parti mil-leġiżlazzjoni rilevanti magħżula f'dan is-settur inkluża fil-Komunikazzjoni ta' Ġunju hija kkunsidrata fl-Anness. [16] Il-metodoloġija u l-kriterji għad-definizzjoni tal-oqsma ewlenin huma ppreżentati fl-anness tal-Komunikazzjoni tal-Kummissjoni "Governanza aqwa tas-Suq Uniku", COM(2012)259 finali [17] L-ewwel rapport dwar l-applikazzjoni tar-Regolament dwar ir-Rikonoxximent Reċiproku http://ec.europa.eu/economy_finance/publications/economic_paper/2012/ecp456_en.htm [18] Id-defiċit fit-traspożizzjoni (il-perċentwal tad-Direttivi tas-Suq Intern li ma jkunux għadhom ġew innotifikati lill-Kummissjoni fir-rigward tal-għadd totali ta’ direttivi li kellhom ikunu nnotifikati sal-iskadenza) naqas minn 1.2 % f'Novembru 2011 għal 0.9 % f'Mejju 2012; id-defiċit fil-konformità (l-għadd ta' direttivi trasposti fejn bdiet proċedura ta' ksur għal nuqqas ta' konformita mill-Kummissjoni) naqas minn 0.8 % f'Novembru 2011 sa 0.7 % f'Mejju 2012(sors: Tabella ta' Valutazzjoni tas-Suq Intern Nru 25, Settembru 2012 http://ec.europa.eu/internal_market/score/docs/score25_en.pdf). [19] Il-verifika annwali tal-governanza 2011 "Making the single market deliver", February 2012, http://ec.europa.eu/internal_market/score/docs/relateddocs/single_market_governance_report_2011_en.pdf [20] Komunikazzjoni tal-Kummissjoni Ewropea: "L-Att dwar is-Suq Uniku Tnax-il xprun sabiex jiġi stimulat it-tkabbir u r-rinfurzar tal-fiduċja "Flimkien għal tkabbir ġdid”, COM (2011)206 finali. [21] http://ec.europa.eu/economy_finance/publications/economic_paper/2012/ecp456_en.htm [22] Il-pajjiżi li jidhru l-aktar ta’ spiss f’gruppi tal-"aqwa ħames" pajjiżi speċifi għas-settur koperti minn din l-analiżi huma: Is-Slovakkja, il-UK, DK, IE, FI u ES [23] Ikkalkulat bħala 1.8 % addizzjonali tal-PDG fuq l-effetti tat-tnaqqis tal-ostakoli diġà implimentati li huwa stmat għal 0.8 % tal-PDG [24] Il-Komunikazzjoni tal-Kummissjoni Ewropea dwar l-implimentazzjoni tad-Direttiva tas-Servizzi "Sħubija għal tkabbir ġdid fis-servizzi 2012-2015", COM (2012) 261 finali [25] Dawn l-obbligi inekwivokabbli huma elenkati fil-Komunikazzjoni tal-Kummissjoni Ewropea dwar l-implimentazzjoni tad-Direttiva dwar is-Servizzi. "Sħubija għal tkabbir ġdid fis-servizzi 2012-2015", COM(2012) 261 finali [26] "Attivitajiet riżervati" huma attivitajiet ekonomiċi riżervat għad-detenturi ta' kwalifiki professjonali speċifiċi, li jibbenefikaw minn drittijiet esklussivi biex jeżerċitaw dawn l-attivitajiet u joffru servizzi relatati. [27] http://ec.europa.eu/internal_market/publicprocurement/docs/indicators2010_en.pdf [28] Studju dwar “Akkwist transfruntiera lil hinn mil-limiti tal-UE" http://ec.europa.eu/internal_market/publicprocurement/docs/modernising_rules/cross-border-procurement_en.pdf [29] Iż-żmien medju biex isiru pagamenti għal transazzjonijiet B2B huwa ta' 91 jum fir-reġjun tan-Nofsinhar, meta mqabbel ma' medja ta' 31 jum fit-Tramuntana [30] Id-Direttiva 2011/7/UE tas-16 ta' Frar 2011 dwar il-ġlieda kontra l-ħlas tard fi tranżazzjonijiet kummerċjali. [31] It-Tmien Tabella ta' Valutazzjoni tas-Swieq tal-Konsumatur, 2012, il-Kummissjoni, DĠ SANCO [32] Dan jinkludi l-implimentazzjoni xierqa tad-Direttiva dwar il-Kreditu għall-Konsumaturi tal-2008 u l-inizjattiva leġiżlattiva li jmiss dwar trasparenza u komparabilità ta’ miżati relatati mal-kontijiet bankarji, bdil tal-kontijiet bankarji u l-aċċess għal kont ta' pagament bażiku. [33] Hawnhekk is-settur huwa bħal NACE Rev. 1 “E: Provvista tal-elettriku, gass u ilma". [34] Fil-15 ta' Novembru 2012, il-Kummissjoni Ewropea ppreżentat Komunikazzjoni li tivvaluta l-qagħda preżenti tas-suq intern tal-enerġija, "Lejn suq intern tal-enerija effiċjenti", COM(2012)663 [35]It-Tmien Tabella ta' Valutazzjoni tas-Swieq tal-Konsumatur, 2012, il-Kummissjoni Ewropea, DĠ SANCO [36] Il-Komunikazzjoni tal-Kummissjoni Ewropea “Lejn suq intern tal-enerġija effiċjenti", COM(2012)663 [37] L-HHI (Indiċi Herfindahl-Hirschman) huwa kejl komunement aċċettat tal-konċentrazzjoni tas-suq. Huwa kalkolat billi jiġi kwadrat is-sehem tas-suq ta' kull impriża li tikkompeti fis-suq u billi mbagħad jingħaddu flimkien in-numri li jirriżultaw (aktar ma jkun għoli l-indiċi, aktar ma jkun ikkonċentrat is-suq). Konċentrazzjoni moderata: 750 – 1800; konċentrazzjoni għolja: 1800 – 5000; konċentrazzjonijiet għolja ħafna: aktar minn 5000. Għal aktar informazzjoni, jekk jogħġbok ara d-dokument ta' Ħidma tal-Persunal tal-Kummissjoni "Is-Swieq tal-Enerġija fl-Unjoni Ewropea fl-2011" id-DĦP (2012)368, parti 2 [38] “The functioning of retail electricity markets for consumers in the European Union”, Studju f'isem il-Kummissjoni Ewropea, DĠ SANCO, 2010. [39] L-akkoppjament tas-suq jottimizza l-kapaċità ta' interkonnessjoni u jiżgura li l-elettriku jgħaddi minn żoni bi prezzijiet baxxi għal dawk bi prezzijiet għoljin permezz ta' rabta awtomatika bejn il-provvista u d-domanda fuq iż-żewġ naħat tal-fruntiera. [40] Id-Direttivi 2009/72/KE u 2009/73/KE [41] Proposta għal Regolament dwar il-linji gwida għall-infrastruttura trans-Ewropea għall-enerġija COM/2011/658, u Proposta għal Regolament dwar il-Faċilità Nikkollegaw l-Ewropa li tkopri l-infrastruttura tal-Enerġija, tat-trasport u t-Telekomunikazzjoni (2014-2020), COM(2011)665 [42] Il-Komunikazzjoni tal-Kummissjoni Ewropea "Pjan Direzzjonali għal Ewropa b'Użu Effiċjenti tar-Riżorsi", COM(2011)571 finali [43] It-Tmien Tabella ta' Valutazzjoni tas-Swieq tal-Konsumatur, 2012, il-Kummissjoni Ewropea, DĠ SANCO Dawn is-sejbiet huma kkonfermati wkoll mill-Indiċi tal-Prestazzjoni tal-Loġistika tal-Bank Dinji. [44] Bank Dinji - Logistic Performance Index, Connecting to Compete (2012). [45] It-trasport ta’ merkanzija u passiġġieri bejn żewġ punti fl-istess pajjiż minn vettura rreġistrata f'pajjiż ieħor. [46] Czernich, N., Falck, O., Kretschmer, T., and Woessman, L. (2009) Broadband infrastructure and economic growth (CESinfo Working Paper no. 2861). L-istima hija bbażata fuq Panil ta' Pajjiżi tal-OECD matul il-perjodu 1996-2007. [47] Għalkemm il-Ġermanja għanda kopertura rurali baxxa tal-broadband fiss, għandha l-ogħla kopertura rurali ta' broadband mobbli tar-raba' ġenerazzjoni (LTE), b'41 % sa Diċembru 2011. Barra minn hekk, obbligi ta' liċenzji tal-ispettru LTE jimmiraw għal 90 % tal-popolazzjoni residenti fiż-"żoni bojod" (jiġifieri żoni fejn il-veloċità tat-tniżżil tad-dejta tas-servizzi tal-broadband hija inqas minn 1Mbps). [48] Il-broadband mobbli huwa l-aktar popolari fil-pajjiżi Nordiċi, fejn il-penetrazzjoni hija ogħla minn 80 %. Erba’ Stati Membri (RO, BU, HU, BE) għandhom rata ta’ penetrazzjoni tal-broadband mobbli ta’ inqas minn 20 % [49]https://www.bcgperspectives.com/content/articles/media_entertainment_strategic_planning_4_2_trillion_opportunity_internet_economy_g20/ [50] Ir-riżultati preliminari ta’ stħarriġ riċenti ħafna jindikaw titjib sinifikanti f’dan il-qasam dan l-aħħar. [51] Civic Consulting (2011) [52] Ewrobarometru (299/2011) [53] Id-Direttiva 2011/83/UE tal-Parlament Ewropew u tal-Kunsill tal-25 ta’ Ottubru 2011 dwar drittijiet tal-konsumatur, li temenda d-Direttiva tal-Kunsill 93/13/KEE u d-Direttiva 1999/44/KE tal-Parlament Ewropew u tal-Kunsill u li tħassar id-Direttiva tal-Kunsill 85/577/KEE u d-Direttiva 97/7/KE tal-Parlament Ewropew u tal-Kunsill [54] Proposta għal Direttiva dwar is-soluzzjoni alternattiva, għat-tilwim tal-konsumaturi, COM(2011)793 finali tad-29 ta' Novembru 2011; Proposta għal Regolament dwar soluzzjoni onlajn għat-tilwim, għat-tilwim tal-konsumaturi, COM(2011)794 finali tad-29 ta' Novembru 2011. [55] Proposta għal Regolament dwar Liġi Komuni Ewropea dwar il-Bejgħ, COM (2011) 635 finali [56] Komunikazzjoni tal-Kummissjoni Ewropea: "Strateġija għall-akkwist elettroniku" COM(2012)179 finali [57] Komunikazzjoni tal-Kummissjoni Ewropea: "Strateġija għall-akkwist elettroniku" COM(2012)179 finali [58] Rapport għall-Kummissjoni Ewropea "Anticipating the Evolution of the Supply and Demand of e-Skills in Europe (2010-2015)" Empirica u IDC Europe, Diċembru 2009. [59] Il-Komunikazzjoni tal-Kummissjoni Ewropea "Aġenda għall-Konsumaturi Ewropej - Spinta lill-fiduċja u lit-tkabbir", COM(2012)225 finali [60] Proposta għal Regolament li jistabbilixxi l-Faċilità Nikkollegaw l-Ewropa, COM(2011) 665 finali